《三月二十五日过上洋十六保徐居士柯庄二首 其二》
元代·成廷圭

趁潮深入港，风急水西流。沙润轻沾屐，桥低欲碍舟。

孤花馀晚艳，芳草乱春愁。沙鸟应相笑，衰年尚远游。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。